ย้ำผู้บริหารทุกมหาวิทยาลัยต้องเคร่งครัด “รับน้องสร้างสรรค์”
ศ.(พิเศษ) ดร. เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) กล่าวถึงกรณีที่มีข่าวทางสังคมออนไลน์เกี่ยวกับกิจกรรมรับน้องใหม่ที่ไม่เหมาะสม ว่า อว.ได้ให้ผู้บริหารมหาวิทยาลัยตรวจสอบข้อเท็จจริงแล้ว โดยได้รายงานว่าเป็นข้อมูลภาพและวิดีโอเก่าเมื่อ 4 ปีก่อน ไม่ได้เป็นเหตุการณ์ปัจจุบันแต่อย่างใด นายฉันทวุฒิ พืชผล อธิการบดีมหาวิทยาลัยเอเชียอาคเนย์ ได้แถลงการณ์ข้อเท็จจริงเรียบร้อยแล้ว พร้อมย้ำด้วยว่าให้การจัดกิจกรรมต้อนรับน้องใหม่และประชุมเชียร์ในสถาบันอุดมศึกษา ต้องเป็นกิจกรรมที่สร้างสรรค์ สร้างความสัมพันธ์ เกิดความสามัคคี มีระเบียบวินัย ความภาคภูมิใจในสถาบัน โดยต้องไม่ขัดต่อหลักสิทธิมนุษยชนขั้นพื้นฐาน หลักความเสมอภาค และกฎ ระเบียบ ข้อบังคับของสถาบันศ.นพ. สิริฤกษ์ ทรงศิวิไล ปลัด อว. กล่าวว่า สำนักงานปลัด อว. ให้ความสำคัญและเน้นย้ำกับสถาบันอุดมศึกษาในเรื่องดังกล่าวอย่างสม่ำเสมอ โดยก่อนการเปิดเทอมได้แจ้งประกาศกระทรวงฯ ลงวันที่ 16 มิถุนายน 2565 สั่งการนโยบายและมาตรการในการจัดกิจกรรมเพื่อให้สถาบันอุดมศึกษาใช้เป็นแนวทางในการกำกับดูแลการจัดกิจกรรมรับน้องและประชุมเชียร์ โดยต้องมีลักษณะที่สร้างสรรค์และก่อให้เกิดผลเชิงบวก เป็นการช่วยเหลือดูแลให้คำแนะนำ ไม่จัดกิจกรรมนอกสถานที่และต้องเปิดเผยได้ โดยให้ผู้บริหารสถาบันอุดมศึกษาทุกแห่งถือเป็นหน้าที่และความรับผิดชอบในการดำเนินการตามนโยบายและมาตรการอย่างเคร่งครัด หากมีการปฏิบัติไม่ถูกต้อง ต้องดำเนินการจัดการอย่างเฉียบขาดทันที